**ELŐTERJESZTÉS**

**Szombathely Megyei Jogú Város Közgyűlésének**

**2022. június 27-i ülésére**

**Javaslat Szombathely Fenntartható Városi Mobilitási Terve elfogadására**

Az éghajlatváltozás mérséklése, a szén-dioxid kibocsátás csökkentése és az élhető városi környezet kialakulása szempontjából kulcsfontosságú terület a közlekedés fejlesztése. A megyei jogú városok és agglomerációjuk lakossági utazási igényeinek, valamint árufuvarozás iránti szükségleteinek növekvő tendenciája mind szűkebb kapacitásokat eredményez. A megnövekedett forgalmi igények következtében egyre több gépjármű tölt el egyre több időt a város útjain, károsítva a levegő minőségét és fokozva a zajterhelést. A városi életminőség és a gazdasági versenyképesség együttes javítása érdekében a megyei jogú város és agglomerációja tekintetében olyan közlekedési rendszer kialakítása szükséges, amely a fenti célkitűzések teljesítésével egyidejűleg hatékony erőforrás-felhasználással és magas színvonalú mobilitási szolgáltatásokkal bír.

A kitűzött célok elérése érdekében a TOP-6.4.1-15-SH1-2019-00002 számú „Szombathely fenntartható városi mobilitási tervének elkészítése” című projekt keretében készült Szombathely Megyei Jogú Város fenntartható mobilitási terve (továbbiakban: SUMP). A SUMP magában foglalja Szombathely komplex közlekedési koncepciójának megalkotását a teljes funkcionális várostérség egészére vonatkozóan, minden közlekedési ágra és a közlekedés valamennyi szereplőjére kiterjedően.

A TRENECON Kft.-vel 2020. november 10-én megkötött szerződés alapján a vállalkozó elkészítette a SUMP társadalmasítás alapján kiegészített, pontosított munkaanyagát a 17/2021. (I.28.) PM számú határozattal elfogadott módszertan alapján. A szakmai és társadalmi részvétel biztosítása érdekében több szinten folytak az egyeztetések, Workshop-ok, felmérések. Munkacsoport került kialakításra a tervezés irányítása, a tervezésben érintett önkormányzati osztályok együttműködése, valamint a civil és gazdasági szereplők bevonása érdekében. A munkacsoport a tervezési fázisban a főbb mérföldkövekhez kapcsolódóan ülésezett. A munkacsoporton túl számos intézményvezetővel, szervezettel folyt szakmai egyeztetés a készülő dokumentumok véleményezése céljából. A környező településekkel való kapcsolattartás javaslattételre, észrevételezésre terjedt ki, írásos formában. A szélesebb körű társadalom bevonására nyílt egyeztetés keretében került sor internetes honlapon megjelent figyelemfelhívó cikkek, közösségi hálón történt közlés, a helyzetfeltárási szakaszban végzett lakossági Mobilitási kérdőíves kikérdezés, reprezentatív háztartásfelvétel, valamint a dokumentum társadalmi egyeztetési változatának nyilvános megtekinthetősége és észrevételezési, javaslattételi lehetősége révén.

A mindenki számára hozzáférhető nyilvános lakossági kérdőív mellett, interjúkon alapuló felmérés elvégzésére is sor került. A partnerségi események során megfogalmazódó helyi és környéki észrevételek a készülő dokumentumba beépültek.

A SUMP az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2022. június „ ”**

 **/: Dr. Nemény András :/**

**HATÁROZATI JAVASLAT**

**….…./2022. (VI.27.) Kgy. számú határozat**

Szombathely Megyei Jogú Város Közgyűlése a „Javaslat Szombathely Fenntartható Városi Mobilitási Terve elfogadására” című előterjesztést megtárgyalta, és a következő döntést hozta:

Szombathely Megyei Jogú Város Közgyűlése a Szombathely Fenntartható Városi Mobilitási Terv dokumentumot az előterjesztés melléklete szerinti tartalommal elfogadja.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

 Nagyné Dr. Gats Andrea, a Jogi és Képviselői Osztály vezetője)

**Határidő:** azonnal